LISA

e-CODEXi süsteemi tehnilised kirjeldused ja nõuded, sealhulgas seoses turvalisusega ning tervikluse ja autentsuse kontrollimise meetoditega

1. SISSEJUHATUS

Käesolevas lisas sätestatakse e-CODEXi süsteemi tehnilised kirjeldused ja nõuded, sealhulgas seoses turvalisusega ning tervikluse ja autentsuse kontrollimise meetoditega.

2. e-CODEXi SÜSTEEMI KOMPONENDID

2.1. Vastavalt Euroopa Parlamendi ja nõukogu määruse (EL) 2022/850 (1) artiklile 5 koosneb e-CODEXi süsteem:

a) e-CODEXi pääsupunktist, mis omakorda koosneb: i) lüüsist; ii) ühendusvahendist,

b) digitaalsetest protsessistandarditest ning

c) määruse (EL) 2022/850 lisas loetletud tugitarkvaratoodetest, toetavatest dokumentidest ja muudest vahenditest: i) keskse testimisplatvormi lähtekood; ii) konfiguratsioonihalduse instrumendi lähtekood; iii) metaandmete töölaud; iv) ELi e-õiguskeskkonna põhisõnastik; v) arhitektuuridokumendid.

2.2. Funktsioonide mõttes on need elemendid jagatud kahte kategooriasse: e-CODEXi töövahendid ja e-CODEXi juurutatavad vahendid.

2.3. e-CODEXi töövahendite hulka kuuluvad:

a) e-CODEXi arhitektuuridokumendid;

b) ühendusvahendi komplekti lähtekood;

c) konfiguratsioonihalduse instrumendi lähtekood;

d) keskse testimisplatvormi lähtekood;

e) kolmandalt isikult saadud metaandmete töölaua litsents;

f) ELi e-õiguskeskkonna põhisõnastik;

g) digitaalsed protsessistandardid.

a) e-CODEXi arhitektuuridokumendid

Arhitektuuridokumendid on dokumendid, mida kasutatakse selleks, et anda asjaomastele sidusrühmadele tehnilisi teadmisi ja teavet selle kohta, millistele nõuetele peavad vastama e-CODEXi süsteemi muud vahendid. Neis määratakse kindlaks nõuded ja põhimõtted, mis kehtivad andmete, sh mis tahes elektroonilisel kujul edastatava sisu elektroonilise vahetamise hõlbustamiseks koostalitlusvõimeliste piiriüleste sidelahenduste loomisel. Lisaks loetletakse neis valitud standardid ja metoodika, millele e-CODEXi süsteem tugineb. Arhitektuur tagab e-CODEXi süsteemi autonoomia.

b) Ühendusvahendi komplekti lähtekood

Peatükis 2.4.2 kirjeldatud juurutatavate tehiste loomiseks kasutatakse ühendusvahendi komplekti lähtekoodi.

c) Konfiguratsioonihalduse instrument (CMT)

Konfiguratsioonihalduse instrument (CMT) on internetipõhine tööriist, millega saab hallata e-Delivery lüüsi ja ühendusvahendiga seotud konfiguratsioonifaile ja mis pakub standardlahendust konfigureerimise töövoo korraldamiseks. Volitatud e-CODEXi pääsupunkti käitaval üksusel on juurdepääs CMT-le globaalselt kättesaadava portaali kaudu ning ta saab oma e-Delivery konfiguratsiooniandmed üles laadida. Üleslaaditavad andmed peavad sisaldama teavet lüüsi otspunktide võrgukonfiguratsiooni kohta, kõiki ühenduseks vajalikke turvasertifikaate, aga ka konkreetseid projekte, keskkondi ja kasutusmalle, milles nad osalevad. CMT peab üleslaaditud andmete kehtivust automaatselt kontrollima ja andma vigade korral volitatud e-Codexi pääsupunkte käitavale üksusele tagasisidet.

Kui saadakse teade, et volitatud e-CODEXi pääsupunkti käitava üksuse esitatud andmed on muutunud, tuleb kõnealuse instrumendi abil tekitada uus e-CODEXi konfiguratsioonipakett (vt punkt 2.4.3). Kõiki volitatud e-CODEXi pääsupunkte käitavaid üksusi tuleb teavitada uue e-CODEXi konfiguratsioonipaketi loomisest ning nad saavad selle CMTst igal ajal otse alla laadida. CMT kaudu saab e-CODEXi konfiguratsioonipakette pakkuda mitme IT-keskkonna (nt TEST, ACCEPTANCE, PRODUCTION) jaoks.

Uus e-CODEXi konfiguratsioonipakett hakkab kehtima seitse päeva pärast selle loomist ning kui see on asjakohane, installivad volitatud e-CODEXi pääsupunkte käitavad üksused selleks ajaks oma keskkonnas uue paketi.

CMT hoiab volitatud e-CODEXi pääsupunkte käitavaid üksusi kursis nende turvasertifikaatide käitusaegadega ning annab volitatud e-CODEXi pääsupunkte käitavale üksusele e-posti teel ette teada sertifikaadi eesootavast aegumisest. Kui volitatud e-CODEXi pääsupunkte käitav üksus peaks laskma oma turvasertifikaatidel aeguda, jäetakse ta järgmise paketi loomisest automaatselt välja.

CMT majutamine toimub keskselt ja instrument on e-CODEXi osalistele kättesaadav ööpäev läbi. Tugiteenuseid pakutakse tööajal.

d) Keskne testimisplatvorm (CTP)

e-CODEXi keskne testimisplatvorm (CTP) on automatiseeritud testimistaristu. See annab volitatud e-CODEXi pääsupunkte käitavale üksusele võimaluse teha ühenduvustestimist ja läbivtestimist oma e-CODEXi taristu ja kindlaksmääratud keskse testimispunkti vahel, ilma et sidefunktsioonide testimisse oleks vaja kaasata teisi partnereid (nt mõnd teist volitatud e-CODEXi pääsupunkti käitavat üksust). Selle kaudu saab saata ja vastu võtta kohandatavaid testsõnumeid, mis vähendab e-CODEXi taristu testimise töömahukust nii alg- (installi-) kui ka regressioonitestimise ajal. Üksiksõnumite edasiliikumist ning Euroopa Telekommunikatsioonistandardite Instituudi (ETSI) registreeritud e-kirjade asitõendi- ja vealogisid jälgitakse ning see teave esitatakse volitatud e-CODEXi pääsupunkte käitavatele üksustele spetsiaalselt projekteeritud visuaalse protsessi kaudu.

CTP koosneb e-CODEXi lüüsist, ühendusvahendist, ühendusvahendi kliendist ja nendega seotud veebipõhisest graafilisest kasutajaliidesest (praeguse seisuga on veebi kliendi- ja tagaliidese loomiseks kasutatud Nuxt.js-i), mille abil saab saata sõnumeid partneri lüüsi ning vaadata sama lüüsi poolt CTP-sse saadetud sõnumeid. Praegu talletab CTP olulist operatiivteavet (kohalikke muutujaid) MongoDB eksemplaris ja loeb konfiguratsiooniteavet (osapooleteavet) ühendusvahendi andmebaasist. Lisaks kasutab see ühendusvahendi kliendi ehitusoleku siirde (REST) rakendusliidest, et saada teavet e-CODEXi sõnumite kohta ja esitada ühendusvahendile ja lüüsile uusi sõnumeid.

Et pakkuda igale e-CODEXi keskkonnale kohandatavaid lahendusi, juurutatakse CTP mitme eksemplari ehk koopiana, mis eksisteerivad e-CODEXi eri keskkondades. Praegu on CTP iga eksemplar juurutatud UNIXi keskkonnas (CentOS 7), kus eksisteerivad koos kõik komponendid. See hõlbustab haldamist ja juurdepääsu failisüsteemile ning samas saab seda kohandada, et pakkuda lahendusi paigaldistele, kus e-CODEXi sõnumitaristu on eraldi.

Iga CTP kasutaja on lingitud ühe (1) lüüsiga. Ainus eeltingimus, mis tuleb täita, et CTP-d saaks kasutada testimiseks, on see, et asjaomase volitatud e-CODEXi pääsupunkti lüüs oleks selle konkreetse e-CODEXi CMT keskkonna jaoks töötlemisolekus.

e) Metaandmete töölaud

Metaandmete töölaud on töövahend, mida kasutatakse ELi e-õiguskeskkonna põhisõnastiku haldamiseks. Semantiliste mudelite koostajad saavad selle abil jätkusuutlikult sõnastikku hooldada, järgides e-CODEXi arhitektuuridokumentides määratletud põhikomponentide tehnilise kirjelduse mudeldamise norme. Tegemist on internetipõhise pilvelttarkvaraga (SaaS), millele on piiratud juurdepääs üksnes ELi e-õiguskeskkonna põhisõnastiku administraatoritel. Metaandmete töölaua on välja töötanud ja seda käitab Madalmaade justiits- ja julgeolekuministeerium. eu-LISA-le antakse ELi e-õiguskeskkonna põhisõnastiku haldamiseks ja käitamiseks juurdepääs metaandmete töölauale nimetatud ministeeriumi ja eu-LISA vahel sõlmitava litsentsilepingu alusel.

f) ELi e-õiguskeskkonna põhisõnastik

ELi e-õiguskeskkonna põhisõnastik on töövahend korduvkasutatavate semantiliste mõistete ja määratluste jaoks, mida kasutatakse andmete järjepidevuse ja kvaliteedi tagamiseks aja jooksul ja kasutusmallide lõikes. Kõik kasutusmallispetsiifilised sõnumistruktuurid (XML-skeemid) tuginevad põhisõnastiku semantilisele hoidlale.

Kõik e-õiguskeskkonna põhisõnastiku tulevased edasiarendused võiks teha kooskõlas põhisõnastikega (2). Selleks, et kontrollida vastavust kirjeldusele, võiks luua XMLi-põhise valideerija, kasutades komisjoni pakutavat koostalitlusvõime katsestendi teenust.

g) Digitaalsed protsessistandardid (DPS)

Termin „digitaalne protsessistandard“ tähendab tehnilisi kirjeldusi, mis käsitlevad talitlusprotsessi mudeleid ja andmeskeeme, milles määratakse kindlaks e-CODEXi süsteemi kaudu vahetatavate andmete elektrooniline struktuur, ja mis põhinevad ELi e-õiguskeskkonna põhisõnastikul. Äriprotsessi mudel kirjeldab e-CODEXi süsteemi toetatava õigusliku vahendi elektroonilise protsessi tehnilist juurutamist.

Koos ELi e-õiguskeskkonna põhisõnastikuga on äriprotsessi mudeli tulemuseks XML-skeemid, mis kirjeldavad DPSi elektroonilist struktuuri. XML-skeemide abil saavad volitatud pääsupunktid dokumente saata ja vastu võtta, nagu piiriülese õigusalase koostöö vahendiga ette nähtud.

2.4. e-CODEXi juurutatavad vahendid

e-CODEXi juurutatavad vahendid on e-CODEXi komponendid, mida volitatud e-CODEXi pääsupunkti käitavad üksused juurutavad oma e-CODEXi keskkonnas. Vahendid (v.a lüüs) tarnib volitatud e-CODEXi pääsupunkti käitavatele üksustele eu-LISA.

Juurutatavad vahendid on:

a) lüüs (punkt 2.4.1);

b) ühendusvahendi komplekt (punkt 2.4.2);

c) e-CODEXi konfiguratsioonipakett (sh töötlemisolekud, avalikud sertifikaadid ja turvaseaded) (punkt 2.4.3);

d) ärikoostöö projekt või protsessimudel, mis on osa DPSist;

e) XML-skeemid, mis on sõnumistruktuuridena osa DPSist.

2.4.1. Lüüs

e-CODEXi süsteemis on lüüs see komponent, mille kaudu toimub põhiteabevahetus. Praegu on lüüsis juurutatud järgmised normid:

a) OASIS (3) ebMS 3.0: lüüsi vahetatavad sõnumid järgivad ebXMLi norme. Selles normis on kindlaks määratud, milline peab olema sõnumi päise struktuur, et sellest e-CODEXi taristus aru saadaks;

b) OASIS Applicability Statement 4 (AS4) kohane sõnumivahetusprofiil: see on OASIS ebMS 3.0 kirjelduse vastavusprofiil;

c) eDelivery AS4 profiili (4) üldprofiil.

Kasutada võib millist tahes neile nõuetele vastavat lüüsilahendust.

2.4.2. Ühendusvahendi komplekt

Ühendusvahend on siduv komponent, mis ühendab riikide DPSile eriomaseid rakendusi lüüsi üldiste sõnumistandarditega. Seega lisab see komponent lüüsi poolt juba sisseseatud põhiandmevahetusele järgmised funktsioonid:

a) ETSI-REM asitõendid: asitõendid, mille ühendusvahend genereerib allkirjastatult XML-vormingus. Selliste asitõendite eesmärk on teavitada sõnumi saatjat sõnumi õnnestunud või ebaõnnestunud töötlemisest. Ühendusvahend genereerib ja esitab asitõendeid sõnumi töötlemise eri etappides;

b) Tooken TrustOK: saatev ühendusvahend valideerib sõnumis sisalduva äridokumendi tervikluse ja autentimise. Valideerimise tulemus kirjutatakse tookenisse TrustOK. Tookeni loob ühendusvahendi alamkomponent – turvateek;

c) ASiC-S konteiner: vastavalt ETSI standardile EN 319 162–1 digiallkirjade ja -taristute ning nendega seotud allkirjakonteinerite kohta (ASiC). Konteiner tagab ühendusvahendi edastatava lasti autentsuse ja tervikluse;

d) Veebiteenuste turvalisuse tööriist: sõnumite turvalisemaks edastamiseks kasutab ühendusvahend veebiteenuste turvalisuse tööriista (WSS) lüüsi poolel ning edastamiseks ka ühendatud süsteemi poolel. See tähendab, et iga sõnum, mille ühendusvahend esitab või vastu võtab, on krüpteeritud ja allkirjastatud;

e) Ühine rakendusliides: ühendusvahend pakub stabiilset rakendusliidest, milles on kindlaks määratud veebiteenused, mida kasutades saab ühenduse lüüsi ja ühendatud süsteemide rakendus(t)ega. Ühendusvahendi rakendusliideses on kirjeldatud ka ühendusvahendiga vahetatavate sõnumite struktuur.

Lisaks ühendusvahendi tarkvarale sisaldab komplekt ka rakendusklienti, mis on mõeldud toetama või asendama mõnd ühendatud süsteemi e-CODEXi sõnumite käitlemisel.

Domibuse lüüsi (5) jaoks töötati välja eraldi plugin, mis lingiks ühendusvahendi ühise rakendusliidese ja lüüsi töötlustuuma.

2.4.3. e-CODEXi konfiguratsioonipakett

Kirjeldusele ebMS 3.0 tugineva andmevahetuse korral reguleerib kahe sõnumiteenuse töötleja (MSH) vahelises sõnumivahetuses sisalduvate sõnumite edastamist töötlemisolek (P-Mode). e-CODEXi konfiguratsioonipakett sisaldab sõnumiedastuse konfiguratsiooni parameetrite kogu (P-Mode failid, mitu sertifikaatide usaldushoidlat, võrguaadressid), milles täpsustatakse üksikasjalikult, kuidas sõnumivahetus toimub.

Sõnumiedastuse konfiguratsiooni parameetrid võib liigitada järgmisesse viide kategooriasse:

a) Saatjaga seotud parameetrid, näiteks: i) saatva osapoole tunnus; ii) sertifikaat, mida saatja kasutab sõnumite allkirjastamiseks; iii) sertifitseerimisasutused, keda saatja usaldab; iv) võrguaadress (või -aadressid), millelt saatja teabevahetuse algatab.

b) Vastuvõtjaga seotud parameetrid, näiteks: i) vastuvõtva osapoole tunnus; ii) sertifikaat, mida vastuvõtja eelduste kohaselt tuleks sõnumi krüpteerimiseks kasutada; iii) sertifitseerimisasutused, keda vastuvõtja usaldab; iv) võrguaadressid (või aadressid), millelt saabuvat teabevahetust vastuvõtja aktsepteerib.

c) Saatja-vastuvõtja paariga seotud parameetrid, näiteks (kui neid kasutatakse): i) kokkuleppe tunnus, töötlemisoleku tunnus.

d) DPSiga seotud parameetrid, näiteks: i) saatva osapoole roll(id); ii) vastuvõtva osapoole roll(id); iii) teenus(ed); iv) teenusesisesed toimingud.

e) Sõnumiprotokolli kasutamise või sõnumiprotokolli profiiliga seotud parameetrid.

e-CODEXis on kõik MSH-d või domeeni puudutavad konfiguratsioonifailid koondatud ühte põhifaili, mida saab kasutada lüüsi ja ühendusvahendi konfigureerimiseks.

Põhifailis määratakse kindlaks üks sidevõrk, mida MSH oma töös kasutab. Konfiguratsioon tuleb luua kesktasandil, sest CMT loodava e-CODEXi konfiguratsioonipaketi loomiseks peab kättesaadav olema kogu teave kõigi volitatud e-CODEXi pääsupunktide kohta.

3. e-CODEXI SÜSTEEMI TURVALISUS NING TERVIKLUSE JA AUTENTSUSE KONTROLLIMISE MEETODID

e-CODEXi süsteem on andmevahetussüsteem, mis toetab tugevalt turva- ja andmekaitsenõuete täitmist. Eelkõige pakub e-CODEXi süsteem tehnilisi funktsioone, mis on vajalikud, et täita kõik Euroopa Parlamendi ja nõukogu määruses (EL) nr 910/2014 (6) sätestatud nõuded.

3.1. Sisseprojekteeritud turve

Tehnilises mõttes on e-CODEX transpordimehhanism. Turvalisuse seisukohast on olulised eri kihid:

a) võrgukiht;

b) transpordikiht;

c) sõnumikiht;

d) dokumendikiht.

Turvameetmeid rakendatakse igas kihis.

3.1.1. Võrgukiht

e-CODEXit saab kasutada eri liiki võrgukihtidega. Harilikult kasutatakse seda tavapärase internetiühendusega. Seega lähtub turvalisus internetitehnoloogia tavapärastest turvarakendustest (mida laiendavad muud käesolevas punktis kirjeldatud kihid). Enamiku e-CODEXi kasutusmallide puhul on selline võrgukiht piisav. Rangemate turvanõuete puhul võiks kohaldada veel üht võrgukihti. Arvesse võib võtta ka muid võrke.

3.1.2. Transpordikiht

Transpordikihti kaitseb tavaliselt transpordikihi turve ehk TLS või vastastikune TLS ehk mTLS. Tegemist on väljakujunenud normiga, et kaitsta transpordikihti internetitehnoloogia kontekstis, ning seda kasutatakse kogu maailmas väga paljude teenuste puhul. TLS/mTLS võimaldab kasutada transpordikanalis krüpteerimist ja autentimist. See muudab transpordimarsruudi iga marsruudil oleva sõlme vahel turvaliseks. Iga sõlm peab dekrüpteerima (ainult) aadressiandmed, et edastada sõnum järgmisesse sõlme. Enne edastamist krüpteerib iga sõlm aadressiandmed uuesti. Kasutada võib lihtsat (ühesuunalist) TLSi ja mõnikord seda ikka veel tehakse, kuid soovitatav on kasutada kahesuunalist TLSi (mTLS), millest on kujunemas transpordikihi kaitsmise praegune norm.

3.1.3. Sõnumikiht

Sõnumikihis rakendavad e-CODEXi eri komponendid mitmesuguseid norme.

a) Lüüsidevahelise edastuse (kui sõnumikihi) protokollina kasutatakse AS4, millega allkirjastatakse ja krüpteeritakse sõnumid olenevalt lüüsitasandi turvakonfiguratsioonist.

b) e-CODEXi süsteemi põhikomponent on ühendusvahend. See lisab sõnumikihi turvalisust veebiteenustele mõeldud sõnumite allkirjastamiseks ja krüpteerimiseks kasutatava WSSiga lüüsi ja tagaliides(t)e suunal. Seega kasutatakse lisaks krüpteerimist ühendusvahendite vahel.

c) Kõigis e-CODEXi süsteemides kasutatakse allkirjastamis- ja krüpteerimisfunktsiooni jaoks digisertifikaate. Need krüpteerimise ja allkirjastamise digisertifikaadid on kooskõlas standardiga X.509.

3.1.4. Dokumendikiht

Sõnumid sisaldavad dokumente ja manuseid. Need on kokku pakitud pakendisse, mida nimetatakse konteineriks. Konteiner luuakse vastavalt ASiC-S standardile. Saatev ühendusvahend allkirjastab ASiC-S konteineri ning vastuvõttev ühendusvahend valideerib allkirja konteineri vastuvõtmisel.

3.2. Tervikluse ja autentsuse kontrollimise meetodid

3.2.1. Juurdepääs e-CODEXi konfiguratsioonile

Andmevahetus e-CODEXi pääsupunktide vahel tuleb eelnevalt konfigureerida. Konfigureerimine toimub e-CODEXi konfigureerimispaketi kaudu. Konfiguratsioonipakett sisaldab adresseerimisandmeid, kohaldatavat turvapoliitikat ja muud teavet. Lisaks sisaldab see ka usaldushoidlat kõigi osalevate e-CODEXi pääsupunktide avalike sertifikaatidega. Iga partneri konfiguratsiooni jaoks loob konfiguratsioonifailid keskne konfiguratsioonikoordineerija, kes kasutab konfiguratsioonihalduse instrumenti (CMT). Igale partnerile antakse juurdepääs CMT-le ainult isikliku ja individuaalse taotluse alusel ja juurdepääs on ainult sellistel partneritel. Haldusjuurdepääs on ainult konfiguratsioonikoordineerijatel ning seda haldab eu-LISA.

3.2.2. Toetatud e-allkirjad ja e-templid

e-CODEXi süsteem peab toetama kõiki e-templi ja e-allkirja liike, mis on sätestatud määruses (EL) nr 910/2014.

3.2.3. e-CODEXi tooken TrustOK

Saatev ühendusvahend valideerib sõnumi DPSi allkirja. Valideerimise tulemus kirjutatakse e-CODEXi tookenisse TrustOK. Tookeni loob turvateek, mis on ühendusvahendi alamkomponent. E-allkirja valideerib e-CODEXi ühendusvahend, kasutades digiallkirja teenuse (DSS) töövahendeid.

3.2.4. Masinloetav tooken (XML)

Masinloetav tooken on XML-fail, mis toetab teatavat skeemi ja sisaldab kogu teavet äritookeni allkirja kohta ning juriidilise ja tehnilise valideerimise tulemusena loodud valideerimisaruannet.

3.2.5. Inimloetav tooken (PDF)

PDF-fail koosneb kolmest osast. Tegeliku tookeni esimesel lehel esitatud esimene osa sisaldab üldist teavet kõrgetasemelise elektroonilise süsteemi kohta ja hinnangut äridokumendi juriidilisele kehtivusele. Peale selle on esimese lehe allosas näha lahtiütlus ja valideerimistempel, mis näitab juriidilise valideerimise tulemust (õnnestunud/ebaõnnestunud).

Kõrgetasemeline elektrooniline süsteem on ühendatud süsteem, mis suudab kasutaja turvaliselt tuvastada ning tagada kliendi ja e-CODEXi ühendusvahendi vahel süsteemi kaudu saadetavate sõnumite tervikluse.

Teisel lehel olev teine osa sisaldab standardkujul esitatud tehnilist ülevaadet esialgsest valideerimisaruandest pärit teabest. Tehnilises ülevaates esitatud teave on erinev olenevalt sellest, millise ühendatud süsteemiga on tegemist (autentimis- või allkirjapõhine). Allkirjapõhine tooken sisaldab allkirja aluseks olevas sertifikaadis esitatu teavet, kaasa arvatud atribuute (kui need on olemas). Autentimispõhine tooken sisaldab selle asutuse nime, kust dokument on saadetud, ja dokumendi autori nime, kui see on olemas.

Selle lehekülje allosas on värviline tempel vastavalt dokumendi tehnilise valideerimise tulemusele (roheline/kollane/punane) ja lühike kirjeldus, milles võib esitada näiteks täiendavat teavet selle kohta, miks dokumendi tehnilise hindamise tulemus on „kollane“.

Dokumendi kolmas osa sisaldab esialgset valideerimisaruannet sellisel kujul, nagu selle lõi väljaandnud liikmesriigi valideerimistarkvara.

4. PRAEGUSEKS VÄLJA TÖÖTATUD DIGITAALSED PROTSESSISTANDARDID (DPS)

e-õiguskeskkonna teenus DPS: protsessimudel DPS: XML-skeem Projekti allikas Euroopa maksekäsk √ √ e-CODEX Väiksemad nõuded √ √ e-CODEX Euroopa vahistamismäärus √ √ e-CODEX Rahalised karistused √ √ e-CODEX Vastastikune õigusabi √ √ e-CODEX FD 909 (vabadusekaotuslikud karistused) √ √ e-CODEX Abieluasjad √ √ e-SENS Pangakontode Euroopa arestimismäärus √ √ e-SENS Testamendiregister √ √ e-SENS Dokumentide kättetoimetamine √ √ e-CODEX

(1) Euroopa Parlamendi ja nõukogu 30. mai 2022. aasta määrus (EL) 2022/850, milles käsitletakse arvutipõhist süsteemi piiriüleseks elektrooniliseks andmevahetuseks tsiviil- ja kriminaalasjades tehtava õigusalase koostöö valdkonnas (e-CODEXi süsteem) ning millega muudetakse määrust (EL) 2018/1726 (ELT L 150, 1.6.2022, lk 1).

(2) https://joinup.ec.europa.eu/collection/semantic-interoperability-community-semic/core-vocabularies

(3) Struktureeritud teabe standardite edendamise organisatsioon.

(4) https://ec.europa.eu/digital-building-blocks/wikis/x/RqbXGw

(5) Domibuse lüüsi haldab komisjon (https://ec.europa.eu/digital-building-blocks/wikis/display/DIGITAL/Domibus)

(6) Euroopa Parlamendi ja nõukogu 23. juuli 2014. aasta määrus (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.8.2014, lk 73).